Íslandsmót í rally á Snæfellsnesi um helgina Snæfellsnesrally verður haldið dagana 2. og 3. september , þetta er fjórða árið í röð sem rallað er á Snæfellsnesi . Á síðasta ári unnu heimamenn keppnina , þá sigruðu Einar Sigurðsson og Símon Grétar Rúnarsson á Audi Quatro S2 eftir harða baráttu , aðeins munaði 15 sekúndum á efstu bílum í lok ralls . Keppnin í ár samanstendur af þremur leiðahlutum og fer sá fyrsti fram á föstudagskvöld , annar fer fram fyrir hádegi á laugardag og sá þriðji og síðasti eftir hádegi á laugardag . Eftir fyrsta og annan leiðahluta gefst þeim sem dottið hafa út kostur á að gera við og mæta aftur til keppni . Rásröð keppenda verður breytt fyrir hvern leiðahluta eftir stöðu í lok fyrri hluta . Á föstudag verður ekið um Jökulháls , Eysteinsdal og Breið , að því loknu verður viðgerðarhlé í portinu við frystihúsið í Ólafsvík . Á laugardagsmorgun verður ekið um Jökulháls og Eysteinsdal og síðasta leið fyrir hádegishlé verður Breið , í hádeginu verður viðgerðarhlé á planinu við Stakkholt . Fyrsta leið eftir hádegi verður innanbæjarleið í Ólafsvík sem fengið hefur nafnið Orkubrautin , leiðin liggur síðan austur eftir Snæfellsnesi þar sem ekið verður um nýja sérleið um Eyrarfjall , Berserkjahraun verður ekið tvisvar og síðan verður leiðin um Eyrarfjall ekin aftur áður en ekið er til Ólafsvíkur þar sem verðlaunaafhending verður í Átthagastofunni . Innanbæjarleið - Orkubrautin Fyrsta sérleið eftir hádegi á laugardag er innanbæjarleið sem hefur fengið nafnið Orkubrautin þar sem að Orkan hefur gefið aukaverðlaun fyrir þann sem ekur leiðina á skemmstum tíma . Því má búast við miklum tilþrifum . Leiðin liggur um hafnarsvæði Ólafsvíkur og má sjá leiðina merkta inn á loftmyndina hér við hlið . Mikilvægt er að áhorfendur haldi sér í hæfilegri fjarlægð til að verða ekki fyrir grjótkasti . Á milli þess sem undanfari ekur leiðina og þangað til eftirfari fer um þá er leiðin lokuð öllum öðrum en rallybílum . Samkvæmt tímaáætlun verður fyrsti bíll ræstur inn á leiðina kl. 13.53 Upplýsingamiðstöð og stjórnstöð rallsins verður í Átthagastofunni á meðan á rallinu stendur .